NRK: Mælands SMS-er til Widvey var ikke journalført likevel
NRK skriver at Mæland har nektet å utlevere SMS-ene helt siden kringkasteren omtalte tekstmeldingene på lørdag. Begrunnelsen var at meldingene er å regne for «intern saksforberedelse», og derfor kunne unntas offentlig innsyn. Fem dager senere er SMS-ene ikke lenger å finne i departementets postjournal. Og ifølge departementet har de heller aldri vært der. Næringsministerens medarbeidere sier nå, i en e-post til NRK, at de to SMS-ene ikke er vurdert som journalpliktige og derfor ikke journalført. Samtidig beklager departementet at de i en tidligere e-post til NRK-medarbeideren har vært upresise i begrepsbruken.Næringsminister Monica Mæland har fått hard medfart etter at hun utnevnte partifellen Thorhild Widvey som styreleder i Statkraft. Det var NRK som først omtalte den potensielle rollekonflikten. I forbindelse med utnevnelsen har Mæland utvekslet tekstmeldinger med Widvey, som ifølge NRK skal være en god venninne av førstnevnte. Mæland har hemmeligstemplet tekstmeldingene, med henvisning til at de er en del av en «intern saksforberedelse». Husker du? Jusprofessor om Mælands hemmelighold: – Kan ikke forstå hvordan det skal være mulig Styreledervervet er blant de best betalte i staten, med en årslønn på 484.000 kroner, selv om det ikke er en fulltidsjobb. Ifølge NRK skal ikke Mæland ha vært interessert i andre kandidater for toppjobben. Martin Kolberg (Ap), leder av Stortingets kontrollkomité, sa onsdag at saken vil bli tatt opp i kontrolkomiteen hvis ikke Mæland gjør rede for Statkraft-ansettelsen. Han mener at statsråden må forklare hvorfor hun ønsket å bytte ut styreleder Olav Fjell og at hun må offentliggjøre SMS-ene.Professor i jus ved Universitetet i Bergen, Jan Fridthjof Bernt, har tidligere sagt til VG at at samme regler for innsyn gjelder for SMS-er som for andre dokumenter. – Det er fastslått av sivilombudsmannen at alle typer dokumenter som har med saksbehandling i forvaltningen å gjøre følger samme regler, også tekstmeldinger, sa han til VG for få dager siden. Professoren er kjent som Norges fremste ekspert på offentlighetsloven. Næringsminister Mæland har blitt kritisert for ikke å gjennomføre noen habilitetsvurdering før hun tildelte Widvey styreledervervet i Statkraft. Etter flere kritiske oppslag i NRK har hun gitt Justisdepartementets lovavdeling oppdraget med å gjennomføre vurderingen. Dette brevet ble sendt 28. juli. Næringsdepartementet mente selv at det ikke var en habilitetsutfordring da Widvey ble utnevnt som ny styreleder i Statkraft, men ba lovavdelingen om en vurdering for å unngå at det ble skapt mer usikkerhet rundt selskapet.
SMS-ene hvor næringsminister Monica Mæland (H) personlig saksbehandlet utnevnelsen av Thorhild Widvey er plutselig ikke journalført likevel, skriver NRK.